CELEX: 
Language: lv
Date: 2017-08-21 00:00:00
Title: KOMISIJAS DELEĢĒTĀ REGULA (ES) …/.. ar kuru groza Deleģēto regulu (ES) Nr. 611/2014, ar ko papildina Eiropas Parlamenta un Padomes Regulu (ES) Nr. 1308/2013 attiecībā uz atbalsta programmām olīveļļas un galda olīvu nozarē

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Saistībā ar Regulas (ES) Nr. 1308/2013
                  1
                29. pantā paredzētajām trīsgadu darba programmām olīveļļas un galda olīvu nozares atbalstam Savienība finansē Francijas, Grieķijas un Itālijas ražotāju organizāciju, ražotāju organizāciju apvienību un starpnozaru organizāciju pasākumus par kopējo maksimālo summu EUR 47 665 000.
            
            
               Pamatojoties uz pieredzi, kas gūta, īstenojot pašreizējās trīsgadu darba programmas, kuras beigsies 2018. gada martā, ir ierosināts Komisijas Deleģētajā regulā (ES) Nr. 611/2014
                  2
                ieviest tehniskus uzlabojumus. Uzlabojumi tika identificēti diskusijās ar attiecīgajām dalībvalstīm.
            
            
               Pārskatītās regulas būtu jāpieņem 2017. gada pirmajā pusē, un tām būtu jāstājas spēkā 2017. gada septembrī, jo daži grozījumi attiecas uz atbalsttiesīguma kritērijiem, par kuriem jaunā plānošanas perioda pieteikuma iesniedzējiem jābūt informētiem laikā, kad tie sagatavo savu pieteikumu, kas jāiesniedz līdz datumam, kurš jānosaka dalībvalstīm, bet ne vēlāk kā līdz 2018. gada 15. februārim.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Pirms šā deleģētā akta izstrādes ar Juridisko dienestu notika apspriešanās par identificētajiem uzlabojumiem. Atgriezeniskās saites mehānisms sāka darboties 2017. gada 16. jūnijā pēc starpdienestu konsultāciju noslēgšanās.
            
            
               Olīveļļas ekspertu grupā 2017. gada 30. maijā dalībvalstis tika informētas par iespējām ierosināt deleģēto aktu, ar kuru groza Komisijas Deleģētās regulas (ES) Nr. 611/2014 noteikumus. Ņemot vērā to, ka minētie grozījumi ir tehniski un tiem nav būtiskas ietekmes, ietekmes novērtējums netika veikts.
            
            
               3.DELEĢĒTĀ AKTA JURIDISKIE ASPEKTI
            
            
               Šā deleģētā akta pamatā ir Regulas (ES) Nr. 1308/2013 30. pants, un tas attieksies uz darba programmām, kuras sāksies no 2018. gada 1. aprīļa.
            
            
               KOMISIJAS DELEĢĒTĀ REGULA (ES) …/..
            
            
               (9.8.2017),
            
            
               ar kuru groza Deleģēto regulu (ES) Nr. 611/2014, ar ko papildina Eiropas Parlamenta un Padomes Regulu (ES) Nr. 1308/2013 attiecībā uz atbalsta programmām olīveļļas un galda olīvu nozarē 
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007
                  3
               , un jo īpaši tās 30. pantu,
            
            
               tā kā:
            
            
               (1)Ņemot vērā pieredzi, kas gūta, īstenojot trīsgadu darba programmas, kuras sākās 2015. gada 1. aprīlī, daži Komisijas Deleģētās regulas (ES) Nr. 611/2014
                  4
                noteikumi būtu jāvienkāršo vai jāprecizē. Vienlaikus ir lietderīgi vēl vairāk mazināt administratīvo slogu tirgus dalībniekiem un valstu pārvaldes iestādēm.
            
            
               (2)Ņemot vērā to, ka dalībvalstis var labāk novērtēt to, kāds ir faktiskais risks, ka varētu tikt piešķirts divkāršs finansējums no dažādām to pārvaldītajām atbalsta shēmām, dalībvalstīm būtu jānosaka skaidri nodalīšanas kritēriji, kas ļauj darbības vai rīcības, kuras tiek atbalstītas saskaņā ar trīsgadu darba programmām, skaidri nodalīt no darbībām vai rīcībām, kuras tiek finansētas ar jebkādiem citiem Savienības instrumentiem.
            
         
         
            
               (3)Savienības finansējuma minimālo piešķīrumu konkrētām darbības jomām būtu jānosaka attiecīgajām dalībvalstīm, jo tās var vislabāk identificēt sensitīvas prioritārās jomas savā teritorijā. Lai nodrošinātu prioritāšu līdzsvarotu īstenošanu attiecīgās dalībvalsts teritorijā, minētais minimālais piešķīrums būtu jāpiemēro visām darba programmām.
            
            
               (4)Darba programmu novērtējums, ko saņēmējorganizācijas līdz šim veikušas saskaņā ar Deleģēto regulu (ES) Nr. 611/2014, būtu jāiekļauj jaunu darba programmu atlases kritēriju sarakstā.
            
            
               (5)Vienkāršošanas labad ir lietderīgi atļaut pieskaitāmo izmaksu aprēķināšanai izmantot vienotu likmi.
            
            
               (6)Lai pieteikumi uz avansa maksājumu labāk atbilstu saņēmēja likviditātei trīsgadu darba programmas īstenošanas laikā, turpmāk nebūtu jāprasa sākotnējā apstiprinājuma pieteikumā iekļaut pieteikumu uz avansa maksājumu.
            
            
               (7)Tāpēc Deleģētā regula (ES) Nr. 611/2014 būtu attiecīgi jāgroza.
            
            
               (8)Darba programmas, kas apstiprinātas pirms 2018. gada 1. aprīļa, līdz to īstenošanas beigām būtu jāturpina reglamentēt Deleģētās regulas (ES) Nr. 611/2014 noteikumiem, kas bija piemērojami to apstiprināšanas laikā,
            
            
               IR PIEŅĒMUSI ŠO REGULU.
            
            
               1. pants
            
            
               Deleģēto regulu (ES) Nr. 611/2014 groza šādi:
            
            
               (1)iekļauj šādu 2.a pantu:
            
            
               “2.a pants
            
            
               Divkārša finansējuma aizliegums
            
            
               Dalībvalstis nosaka skaidrus nodalīšanas kritērijus, ar kuriem nodrošina to, ka saskaņā ar Regulas (ES) Nr. 1308/2013 29. pantu netiek piešķirts atbalsts darbībām vai rīcībām, kas tiek atbalstītas ar citiem Savienības instrumentiem.”;
            
            
               (2)regulas 3. panta 4. punkta ievadfrāzi aizstāj ar šādu:
            
            
               “Saskaņā ar Regulas (ES) Nr. 1308/2013 155. pantu var atļaut ražotāju organizācijai vai ražotāju organizāciju apvienībai 1. punktā minētajiem pasākumiem izmantot ārpakalpojumus, ja tiek ievēroti šādi nosacījumi:”;
            
            
               (3)regulas 4. panta 1. punkta a) apakšpunktu svītro;
            
            
               (4)regulas 5. pantu aizstāj ar šādu:
            
            
               “5. pants
            
            
               Savienības finansējuma piešķīrums
            
            
               Dalībvalstis nosaka Savienības finansējuma minimālo piešķīrumu, kas saskaņā ar Regulas (ES) Nr. 1308/2013 29. pantu ir pieejams konkrētām jomām, kuras minētas šīs regulas 3. panta 1. punktā. Minēto minimālo piešķīrumu piemēro visām darba programmām, kas attiecīgajā dalībvalstī apstiprināmas saskaņā ar šo regulu.”;
            
         
         
            
               (5)regulas 6. panta 1. punkta g) apakšpunktu aizstāj ar šādu:
            
            
               “g)to programmu novērtējums, ko saņēmējorganizācijas varētu būt iepriekš īstenojušas saskaņā ar Komisijas Regulu (EK) Nr. 1334/2002(*), Komisijas Regulu (EK) Nr. 2080/2005(**), Regulu (EK) Nr. 867/2008 vai šo regulu.
            
            
               --------------------------------
            
            
               (*)Komisijas 2002. gada 23. jūlija Regula (EK) Nr. 1334/2002, kas nosaka sīki izstrādātus noteikumus Padomes Regulas (EK) Nr. 1638/98 piemērošanai attiecībā uz tirgus dalībnieku organizāciju darba programmām olīvu nozarē 2002./2003., 2003./2004. un 2004./2005. tirdzniecības gadā (OV L 195, 24.7.2002., 16. lpp.).
            
            
               (**)Komisijas 2005. gada 19. decembra Regula (EK) Nr. 2080/2005, ar ko nosaka sīki izstrādātus noteikumus Padomes Regulas (EK) Nr. 865/2004 piemērošanai attiecībā uz olīvu nozares uzņēmēju organizācijām, to darba programmām un finansējumu (OV L 333, 20.12.2005., 8. lpp.).”;
            
            
               (6)regulas 7. panta 3. punktu groza šādi:
            
            
               (a)punkta h) apakšpunktu svītro;
            
            
               (b)pievieno šādu otro daļu:
            
            
               “Pirmās daļas d) apakšpunkta piemērošanas vajadzībām dalībvalstis var nolemt, vai uz atbalstu par pieskaitāmajām izmaksām var pretendēt, pamatojoties uz vienotu likmi vai uz faktiskajām izmaksām, kas noteiktas atbilstīgi apliecinošajiem dokumentiem, kuri jāiesniedz saņēmējiem.”
            
            
               2. pants
            
            
               Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro darba programmām, kas sākas no 2018. gada 1. aprīļa, un to apstiprināšanas procedūrām.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 9.8.2017
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  Eiropas Parlamenta un Padomes 2013. gada 17. decembra Regula (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
               
               
                  
                     (2)
                  Komisijas 2014. gada 11. marta Deleģētā regula (ES) Nr. 611/2014, ar ko papildina Eiropas Parlamenta un Padomes Regulu (ES) Nr. 1308/2013 attiecībā uz atbalsta programmām olīveļļas un galda olīvu nozarē (OV L 168, 7.6.2014., 55. lpp.).
               
               
                  
                     (3)
                  
                  
                     OV L 347, 20.12.2013., 671. lpp
                  
                  . 
               
               
                  
                     (4)
                  Komisijas 2014. gada 11. marta Deleģētā regula (ES) Nr. 611/2014, ar ko papildina Eiropas Parlamenta un Padomes Regulu (ES) Nr. 1308/2013 attiecībā uz atbalsta programmām olīveļļas un galda olīvu nozarē (
                  
                     OV L 168, 7.6.2014., 55. lpp.
                  
                  ).